
I. CONTEXTUL POLITIC AL DESFĂŞURĂRII ALEGERILOR LEGISLATIVE MARCAT DE REZULTATELE ALEGERILOR PREZIDENŢIALE 
1.1 Contextul socio-politic al desfăşurării alegerilor prezidenţiale din Franţa
Pe data de 23 aprilie 2017, 46,6 milioane de alegători francezi din interiorul Franţei şi 1,3 milioane aflaţi în afara ţării au fost chemaţi la urne pentru primul tur al alegerilor prezidenţiale, iar primii doi clasaţi aveau să se confrunte în turul al doilea două săptămâni mai târziu, pe data de 7 mai 2017. Alegerile prezidenţiale erau urmate de organizarea alegerilor legislative pe data de 11 şi 18 iunie 2017, pentru desemnarea celor  577 membri ai Adunării Naţionale, Camera Inferioară a Parlamentului francez. 
În Franţa, funcţionează un sistem politic semi-prezidenţial în care, din anul 1962 preşedintele Republicii este ales prin vot universal, direct, prin scrutin majoritar în două tururi. Dacă niciun candidat nu obţine majoritatea absolută în primul tur, se organizează un al doilea tur după două săptămâni. Orice candidat la funcţia de preşedinte trebuie să aibă vârsta minimă de 23 ani şi să aibă cel puţin  500 semnături ale unor aleşi (parlamentari, consilieri regionali, consilieri generali, primari) din cel puţin 13 departamente sau colectivităţi dincolo de mări, cu condiţia ca o zecime dintre ei să nu fie aleşi ai aceluiaşi teritoriu. Din acest an, numele susţinătorilor a fost publicat. Preşedintele Republicii este şeful armatei şi deţinătorul puterii executive. El numeşte Primul-ministru şi pune capăt aceastei funcţii priin prezentarea demisiei de către acesta. Preşedintele Republicii promulgă legile sau ratifică tratate prin referendum. După consultarea Primului-ministru şi a preşedinţilor celor două Camere, Preşedintele Republicii poate pronunţa dizolvarea Adunării Naţionale, Camera Inferioară a Parlamentului
. 

Pe data de 18 martie 2017, Consiliul Constitutional a făcut publică lista celor 11 candidaţi oficiali la alegerile prezidenţiale:
– Nicolas Dupont-Aignan (Debout la France, DLF), 56 ani, care în anul 2012 obţinuse 1,79% din voturi, eurosceptic şi anti-liberal;
– Marine Le Pen (Frontul naţional, FN), 48 ani, lider populist de extremă-dreapta din anul 2011, cu un scor electoral în 2012 de 17,90% din voturi în primul tur; 

– Emmanuel Macron (formaţiunea En marche, EM), 39 ani, fost secretar general la Elysée sub preşedinţia lui François Hollande (2012-2014) şi fost ministru al economiei (2014-2016);
– Benoît Hamon (Partidul Socialist, PS), 49 ani, fost ministru delegat pentru economia socială şi solidaritate (2012-2014) şi al educaţiei naţionale  (aprilie-august 2014), actual deputat şi consilier regional Ile-de-France. El a fost desemnat candidat al partidului său la primarele din 22 şi 29 ianuarie 2017, unde l-a devansat pe fostul premier Manuel Valls (2014-2016) cu 58,69% din voturi;
– Nathalie Arthaud (Lutte ouvrière, LO), 47 ani, profesor de economie cu orientare anti-capitalistă care în anul 2012 obţinuse doar 0,56% din voturi;

– Philippe Poutou (Nouveau Parti anticapitaliste, NPA), 50 ani, candidat care în 2012 avusese 1,15% din voturi şi care susţinea interzicerea concedierilor şi creşterea salariului minim la  1 700 € net pe lună;
– Jacques Cheminade (Solidarité et progrès), 75 ani, candidat cu scor electoral 1995 de 0,28% din voturi şi în anul 2012 de 0,25% din voturi care susţinea lupta contra dictaturii finanţelor şi imperialismului american;
– Jean Lassalle (independent), 61 ani, deputat apărător al zonelor rurale;

– Jean-Luc Mélenchon (Front de gauche, FG), 65 ani, deputat european, candidat cu scor electoral în 2012 de 11,10% din voturi;
– François Asselineau (Union populaire républicaine), 59 ani, fost consilier la Paris (2001-2008), ostil imperialismului american şi care susţinea ieşirea Franţei din UE şi Nato;

– François Fillon (Partidul Republican, LR), 63 ani, fost premier sub preşedinţia lui Nicolas Sarkozy (2007-2012) şi ministru de mai multe ori în guverne de dreapta. El a fost desemnat candidat al partidului său prin alegeri primare organizate pe data de 20 şi 27 noiembrie 2016, unde l-a învins pe Alain Juppé, fost premier (1995-1997) şi actual primar al oraşului  Bordeaux, obţinând 66,49% din voturi.
Studiile de sociologie electorală efectuate în Franţa în ultimele şapte decenii arătau că votul de clasă tradiţional prin care se manifesta clivajul politic între clasele populare care se orientau de obicei spre un candidat de stanga, şi clasele privilegiate care se orientau spre candidaţi de dreapta, se schimbase profund. Încă din anul 1944, sociologul american, Paul Lazarsfeld, afirma că, în general, caracteristicile sociale determinau apariţia unor caracteristici politice. În anul 2017, datele evidenţiau eroziunea votului de clasă, amplificată de recompunerea spaţiului electoral în jurul familiilor politice importante (stânga, centru, dreapta şi extrema-dreaptă). Specialiştii centrului de studii francez Cevipof afirmau în luna februarie 2017 că, votul de clasă, mai ales al muncitorilor, deşi nu a dispărut, s-a schimbat radical, categoriile socio-profesionale având un raport mai conflictual cu economicul, pentru că multe partide politice s-au îndepărtat, prin politicile lor economice, de electoratul lor natural. 
Datele arătau că muncitorii, aşa cum declarau în proporţie de 42 %, nu aveau intenţia să voteze şi la fel urmau să reacţioneze 39 % din funcţionari şi 34 % din rândul intelectualilor. Datele arătau că, din 100 muncitori, 42 dintre ei erau absenteişti potenţiali, 25 votau cu Marine Le Pen, 10 l-ar fi ales pe Emmanuel Macron, 8 pe Jean-Luc Mélenchon şi 7 pe Benoît Hamon. Funcţionarii ar fi votat pe Marine Le Pen (21 %), pe Emmanuel Macron (13 %) şi Benoît Hamon (8,5 %). Demn de remarcat era faptul că, în anul 2002, 43 % din muncitori şi 39 % din angajaţii în sectorul public votau stânga. O parte a agricultorilor erau electoratul de bază al dreptei. În prezent aceasta situatie se schimbase profund: analiza intenţiilor de vot arătau că din 100 cadre independente 32 % ar fi votat cu Emmanuel Macron, 19 % cu François Fillon, 18 % cu Benoît Hamon şi 15 % Marine Le Pen. O treime din agricultori declarau că erau seduşi de candidatul frontist şi 20 % votau F. Fillon. 
Înaintea alegerilor, pensionarii, în proporţie de 28 %, ar fi votat republicanii. Profesiile liberale, în proportie de 19 - 22% ar fi votat republicanii, în timp ce 29% din ei ar fi votat cu Marine Le Pen, iar 32 % cu Emmanuel Macron. În Franţa, era, de asemenea, foarte important votul pensionarilor, întrucât în prezent numărul acestora era în jur de 14 milioane. Conform datelor sociologice deţinute înaintea alegerilor prezidenţiale, acest electorat ar fi votat în proporţie de 52 % cu F. Fillon, 33 % cu M. Macron, 30 % cu M. Mélenchon. Cercetările de sociologie electorală efectuate înaintea alegerilor arătau că existau deplasări importante ale electoratului, că era evidentă descompunerea votului de clasă tradiţional. Datele sociologice obţinute încă dinaintea votului puneau în evidenţă fragmentarea, dezagregarea electoratului pe categorii socio-profesionale după cum arătau datele sintetizate de diversele centre de cercetare: 

Aşa cum se poate observa din tabelele prezentate mai sus, datele referitoare la situaţia electorală erau susţinute de cele economico-sociale prezentate de Centrul american de cercetari Pew Center, care atrăgea atenţia că, în perioada 1991- 2010, în unele ţări precum Germania, Italia, Spania, Marea Britanie clasa de mijloc se diminuase, în timp ce, în Franţa era înregistrată o creştere a clasei de mijloc. Centrul Pew Center definea clasa de mijloc în funcţie de câştigul familiilor care se situa la un nivel de dublu sau două treimi mai mare decât salariul mediu la nivel naţional. Datele obţinute din această perspectivă arătau o creştere a veniturilor familiilor din clasa de mijloc franceză. După criza din anul 2008, unele state europene cu relaţii profesionale solide au reuşit să îşi conserve clasa de mijloc, aşa cum s-a întâmplat în Belgia, Suedia, Olanda şi Franţa. Centrul de studii France strategie arăta că creșterea echilibrată a salariilor a contribuit la această evoluţie. Din punct de vedere economico-social în Franţa se consolidase aşadar o clasă de mijloc ce urma să aibă un rol important în confruntările electorale din cadrul alegerilor prezidenţiale şi legislative din anul electoral 2017.
1.2 O campanie electorală prezidenţială inedită 
Campania electorală pentru alegerile prezidenţiale din anul 2017 a fost plină de surprize, a dus la încălcarea tuturor procedurilor obişnuite de până atunci: în primul rând, renunţarea preşedintelui în funcţie François Hollande (Partidul Socialist, PS) de a mai candida pentru un al doilea mandat, o premieră în cadrul celei de a V- a Republici franceze. El avea în acel moment o susţinere foarte redusă (4% după unele anchete de opinie realizate de institutul Ipsos-Cevipof), legându-şi viitorul politic de situaţia şomajului care nu scăzuse conform promisiunilor iniţiale din 2012 când şomajul era de  9,30%, iar în 2016 acesta ajunsese la 9,70%. El a luat în considerare probabil şi experienţa anterioară a preşedinţilor şi premierilor francezi, precum Nicolas Sarkozy (LR) care după primul mandat nu a reuşit decât un scor de 20,67% din voturi în primul tur. Tot o premieră a campaniei electorale a fost că marile partidele atât de stânga cât şi de dreapta au organizat alegeri primare la care nu au mai fost aleşi candidaţi sinteză, cum i-au calificat analiştii politici, ci candidaţi cu politici accentuate de dreapta (François Fillon) sau de stânga (Benoît Hamon). 
De aceste mari schimbări urma a beneficia Emmanuel Macron, candidatul care s-a declarat nici de stânga nici de dreapta sau şi de stânga şi de dreapta şi care s-a prezentat cu o platformă politică nouă, mişcarea En marche, creată pe data de 6 aprilie 2016. Candidat care nu a fost niciodată ales prin vot, el s-a aliat cu François Bayrou (Mouvement démocrate, MoDem), poziţionat la centrul scenei politice franceze de mai mulţi ani şi care nu s-a mai prezentat la scrutinul prezidenţial din 2017. În acest context, Emmanuel Macron putea atrage atât simpatizanţi ai Partidului Socialist cât şi ai republicanilor derutaţi de alegerea candidatului lor de dreapta. Mai mulţi miniştri ai guvernului (cel al apărării, Jean-Yves Le Drian (PS), secretraul de stat responsabil cu biodiversitatea, Barbara Pompili (Europe écologie-Les Verts, EELV) şi omologul de la sport, tineret, Thierry Braillard (Parti radical de gauche, PRG)) au decis să îl susţină pe Emmanuel Macron decât să voteze cu candidatul socialist Benoît Hamon căruia i-au reproşat atitudinea de frondă faţă de guvernul din preşedinţia lui François Hollande, şi programul său prea de stânga decât linia socialiştilor. Manuel Valls însuşi a declarat pe data de 19 martie că nu va susţine candidatul socialist, denunţând cinismul promisiunilor electorale. La dreapta, o parte a apropiaţilor republicanilor s-au distanţat de candidatul François Fillon, din alte motive. 
Alt element inedit al campaniei electorale prezidenţiale a fost punerea sub acuzare pentru deturnare de fonduri publice a unui candidat la prezidenţiale, François Fillon, pe data de 14 martie 2017. El a fost acuzat că a remunerat propria soţie şi cei doi copii pentru activităţi parlamentare prezumate a fi fost fictive. Scandalul a scos la iveală şi alte acuzaţii legate de angajarea fictivă a soţiei la revista Revue des deux mondes sau de furnizarea unor costume de lux de mii de euro de către un avocat, Robert Bourgi. François Fillon nu s-a retras din cursa electorală invocând maşinaţiuni politice ale serviciilor influenţate de François Hollande. Candidata extremei-drepte, Marine Le Pen a fost de asemenea acuzată de Oficiul european anti-fraudă (OLAF) de a fi remunerat două persoane pentru activităţi de asistenţă parlamentară fictive în perioada 2010-2016. Iniţial, protejată de imunitatea parlamentară, ea a refuzat să răspundă convocărilor în justiţie. 
Candidatul republican, François Fillon, a deschis campania electorală pe data de 5 martie 2017, în piaţa Trocadéro din Paris. În timpul campaniei a susţinut o politică riguroasă, fără a putea garanta însă adeziunea tuturor membrilor partidului de dreapta. Candidatul republican a propus un program economic în acelaşi timp liberal (creşterea TVA cu două procente, abrogarea programului de muncă de 35 ore, eliminarea impozitului pe avere (ISF), alinierea regimurilor de pensii în sectorul public la cel din sectorul privat, desfiinţarea a 500 000 locuri de muncă în sectorul public în 5 ani). În unele probleme societale el a adoptat o atitudine conservatoare: refacerea legii Taubira pentru a împiedica adopţia de către cupluri de homosexuali, etc. François Fillon a susţinut o Europă puternică cu naţiuni puternice, prin întărirea funcţionării nivelului interguvernamental. François Fillon a susţinut consolidarea apărării europene, abrogarea sancţiunilor economice aplicate Rusiei. 
Candidatul socialist Benoît Hamon a demarat campania electorală întâmpinând dificultăţi în propriul câmp politic, deşi a avut aliaţi ecologişti prin susţinerea oferită deYannick Jadot (Europe écologie Les Verts, EELV) cu promisiunea de a renunţa la energia nucleară în viitor, anularea proiectului aeroportului Notre-Dame-des-Landes (Nantes) şi susţinerea scrutinului proporţional la alegerile legislative. Candidatul socialist a propus o alianţă electorală şi candidatului Jean-Luc Mélenchon care a refuzat întrucât avuseseră numeroase dispute anterior dar şi în viitorul legat de recompunerea stângii. În programul electoral socialist s-a prevăzut introducerea unui venit universal de existenţă care să asigure puterea de cumpărare a celor care îl vor primi, fiind aproximativ 19 milioane de francezi care nu au un venit mai mare 2 200 €. Benoît Hamon prevedea de asemenea creşterea salariului minim şi a minimului venit pentru bătrâneţe. Se prevedea introducerea unei taxe pentru roboţi (în întreprinderile unde automatizarea a dus la reducerea angajaţilor) pentru a proteja munca, rezervarea a unei jumătăţi din pieţele publice întreprinderilor mici şi mijlocii. La nivel european, candidatul socialist a mai afirmat intenţia de a democratiza guvernarea zonei euro, opunându-se politicii de austeritate şi aplicării regulei 3% pentru un stat membru zonei euro. El a mai susţinut dreptul la iniţiativă cetăţenească prin care 1% din corpul electoral poate înscrie o propunere de lege pe ordinea de zi a Parlamentului.
Jean-Luc Mélenchon, candidatul frontului de extremă-stânga (Front de gauche) a susţinut sfârşitul austerităţii şi lansarea unui vast plan de relansare economică printr-un plan de de investiţii de 100 miliarde € finanţat din împrumututuri. Candidatul populist de stânga a prevăzut în programul său o creştere a datoriei publice la 1 733 miliarde pe o perioadă de 5 ani (în prezent datoria Franţei se ridică la 2196,4 miliarde €, aproximativ 97,60% din PIB). Jean-Luc Mélenchon a propus crearea a 3 milioane de locuri de muncă. Jean-Luc Mélenchon a cerut renegocierea tratatelor europene în vigoare (în urma unui referedum popular) şi refondarea democratică, socială şi ecologică a Uniunii. 
În ultimii cinci ani, formaţiunea de extremă-dreapta Frontul Naţional a înregistrat o ascensiune politică importantă, Marine Le Pen reuşind să obţină la alegerile europene din 25 mai 2014 un scor electoral de 24,86% din voturi, la alegerile departamentale din 22 şi 29 martie 2015, un rezultat de 25,24% din voturi, iar la alegerile regionale din 6 şi 13 decembrie 2015 un record de 27,73% din voturi la primul tur. În acest context, majoritatea analiştilor politici apreciau prezenţa sa în turul al doilea al alegerilor prezidenţiale din anul 2017. Candidata Frontului Naţional avea un electorat determinat care nu ţinea cont de acuzaţiile aduse şi de un adversar ideal precum Emmanuel Macron, identificat de ea ca fiind un reprezentant tipic al viziunii globaliste. Programul său electoral a fost aşadar puternic naţionalist, susţinând ieşirea Franţei din Spaţiul Schengen şi din zona euro. Principala propunere electorală a fost aceea de a reda Franţei suveranitatea sa şi a promis organizarea a două referendumuri, în situaţia în care va câştiga preşedinţia ţării; unul referitor la prioritatea naţională şi altul legat de recuperarea suveranităţii bugetare, teritoriale, monetare şi legislative de către Franţa. Candidata a susţinut pensionarea la vârsta de 60 de ani cu 40 ani cotizare, reintroducerea monedei naţionale, taxarea angajării salariaţilor străini, acordarea proirităţii francezilor pentru atribuirea unei locuinţe sociale, reînfiinţarea monedei naţionale. Ea a discreditat adversarul său politic, Emmanuel Macron, care se declara în afara sistemului, deşi în parcursul său trecuse pe la şcolile specifice franceze, pe la banca Rothschild, pe la administraţia prezidenţială şi cea guvernamentală. De cealaltă parte, Emmanuel Macron nu voia să se lase prins în clivaje vechi care nu pot răspunde provocărilor lumii actuale şi Franţei. El sublinia că stânga şi dreapta sunt profund divizate astfel încât nu puteau reacţiona politic eficient, chemând electoratul francez să voteze pentru această nouă viziune politică. În contrast cu principala sa contracandidată, Marine Le Pen, Emmanuel Macron se identifica a fi pragmatic, pro-european, ce susţinea armonizarea politicii bugetare a statelor membre ale Uniunii Europene şi noi instituţii care ar transfera mai multă suveranitate către guvernele naţionale. 
Emmanuel Macron susţinea în mod concret eliminarea contribuţiilor pentru asigurări de sănătate şi schimbarea alocaţiilor de șomaj, creşterea cu 1,70 a punctului CSG, exonerarea în termeni de trei ani de plata taxei de habitare pentru 80% din cămine franceze, suspendarea plăţii alocaţiilor de şomaj dacă sunt refuzate două oferte de loc de muncă decent, scăderea impozitului pentru societăţi de la 33,30% la 25%. Candidatul Emmanuel Macron a propus de asemenea crearea a 5000 posturi în învăţământ şi a 10000 posturi de poliţişti şi jandarmi. În perspectivă, în programul electoral se propunea reducerea cu o treime a numărului parlamentarilor francezi. 
În campania electorală pentru alegerile prezidenţiale, Emmanuel Macron a promovat câteva idei generale cu mare impact electoral. În primul rând, Emmanuel Macron s-a prezentat drept un candidat al societăţii, idee ce a rezultat din afirmaţia sa că politica nu este doar o meserie, o profesie reglementată, că trebuie să se facă un altfel politică. Din această perspectivă, Emmanuel Macron a susţinut că lumea veche a partidelor, cu rivalităţile lor, trebuie să facă loc unor altfel de aleşi care puteau să exprime emergenţa talentelor vieţii publice. El s-a prezentat ca un candidat din afara sistemului, fără finanţare publică, cu donatori privaţi, cu o putere personală care să îi permită să ia singur decizii. 
Mulţi analişti au remarcat faptul că, într-adevăr, Emmanuel Macron va beneficia de o libertate pe care niciun preşedinte nu a avut-o până acum, dar pentru alegerile legislative va trebui să înfiinţeze o formaţiune politică care va depăşi astfel pluralismul politic invocat. La alegerile legislative Emmanuel Macron urma să continue această strategie, propunând peste tot candidaţi provenind din societatea civilă, cei care au prezentat o candidatură online, pe site-ul formaţiunii En marche, cei care susţineau planul de transformare şi contractul cu naţiunea ale acestei formaţiuni. Această promisiune societală, care încerca să păstreze dezbaterea liberă, deschisă cu societatea, a fost însă realizată de o comisie de investitură legistivă, formată din 9 membri, majoritatea cu vechime în politică (din care făceau parte printer alţii Jean-Paul Delevoye, fost ministru deputat senator consilier general preşedinte CESE, mediator al Republicii, foşti colaboratori ai lui Valéry Giscard d'Estaing şi Gaston Defferre). 
În timpul campaniei electorale prezidenţiale, Emmanuel Macron s-a prezentat de asemenea ca un candidat al noutăţii, un candidat independent dincolo de vechiul clivaj stânga-dreapta, dincolo de opoziţia între cei care cred în progres, progresişti, şi cei care nu cred în transformarea radicală Pe de altă parte, Emmanuel Macron era perceput ca o persoană foarte aproapiată de preşedintele Hollande, implicat în măsurile care au vizat reducerea costului muncii, flexibilizarea pieţei muncii, prin simplificarea Codului muncii, deplasând astfel o parte a problemelor spre negocierea la nivel de sector şi întreprindere. Aceste idei asemănătoare grupului «cercle de la raison» al lui Alain Minc şi de Jacques Attali, două personalităţi care l-au susţinut în campania pentru alegerile prezidenţiale din luna mai 2017. Emmanuel Macron s-a prezentat în această campanie ca un candidat al viziunii, întrucât a refuzat să facă doar un program electoral pentru campanie, considerat drept o maşină care ar produce deziluzii şi decepţii electoratului. În mod explicit, el a promovat o viziune asupra viitorului, sinteză între imanenţă şi transcendenţă pentru ca ţara sa să reuşească în această perioadă a globalizării. Una din cheile acestei reuşite era eliberarea anumitor sectoare ale economiei franceze, considerate a contribui la câştigarea acestei bătălii. Identificând provocările legate de afirmarea liberalismului global decomplexat care duce la o uberizare generală a societăţii, în care victimele excluderii aleg antreprenoriatul individual, după modelul Uber, Emmanuel Macron, a lansat proiectul eliminării separării între salariati, independenţi şi funcţionari, al ieşirii din logica statusului clasic. El a manifestat o preocupare deosebită pentru protecţia noului antreprenoriat individual care începea să se manifeste în Franţa, ca şi în alte state europene avansate. 
Emmanuel Macron, surâzător, cu privire clară, care nu spune niciodată ceva rău oamenilor şi interzice simpatizanţilor săi să fluiere adversarii, s-a prezentat ca un candidat al empatiei care ar trebui să se manifeste între membrii societăţii franceze. Adversarii politici observau însă că acest seducător eficient a câştigat 2,8 milioane euro negociind răscumpărarea diviziei Nestlé copii de către compania Pfizer, fiind, în acelaşi timp, autorul unei licenţe în filosofie deşi nu terminase de fapt o facultate de filosofie. Riscul major al unei asemenea campanii era acela, spuneau mulţi comentatori, ca aceste imagini frumoase să fie foarte vulnerabile în faţa realităţii. În discursurile sale electorale, Emmanuel Macron a vorbit de multe ori despre egalitate şi capacitatea individuală, concepte care amintesc de concepţia lui John Rawls (1921-2002) şi Amartya Sen, sintetizate într-o viziune numită de specialişti ca fiind liberalism egalitar care are ca obiectiv combaterea inegalităţii şanselor. Ideea principală este aceea că într-o societate justă, orice persoană trebuie să aibă şansa de a realiza proiectele, fără ca inegalităţile moştenite din naştere sau prin accidente să o împiedice. Sloganul lui Emmanuel Macron Franţa trebuie să fie o şansă pentru fiecare confirmă principalele idei ale liberalismului egalitar, curent care combină libertatea şi egalitatea într-o teorie coerentă a dreptăţii sociale. Conform teoriei lui John Rawls, o societate dreaptă trebuie să împlinească două principii să asigure libertăţile de bază, egale pentru toţi şi să limiteze inegalităţile economice prin măsuri de ameliorare a egalităţii echitabile de şanse şi situaţia celor mai dezavantajaţi. În discursul lui Emmanuel Macron de la Lyon, din 4 februarie 2017 s-a menţionat apărarea libertăţilor de bază, considerând laicitatea ca un mod de manifestare a libertăţii conştiinţei; subliniind libertatea de a munci, de a întreprinde şi de a inova; libertatea de asociere. După aceea, Emmanuel Macron a vorbit despre egalitatea şanselor, asigurată prin investiţiile făcute în educaţia copiilor şi adulţilor sau prin aplicarea unor măsuri anti-discriminatorii în întreprinderi. În programul său prezidenţial, el a considerat o prioritate asigurarea persoanelor dezavantajate, propunând creşterea alocaţiilor sociale minime pentru cei în vârstă, persoane cu handicap sau persoane fără adăpost. Din această perspectivă, sistemul universal de pensii şi cea de şomaj ar putea contribui la îmbunătăţirea situaţiilor lor. În ceea ce priveşte raportul dintre egalitate şi libertate, Emmanuel Macron a accentuat rolul deosebit al capacităţii fiecăruia, susţinând aşadar o viziune liberalist egalitară în care sunt acceptate mai multe tipuri de egalitate, preocuparea fiind asigurarea unor resurse egale, lăsând în acelaşi timp libertatea de a decide. Amartya Sen, premiul Nobel pentru economie, atrăgea atenţia asupra ideii capabilităţilor, în principal a egalităţii capacităţilor oamenilor de alege şi de a combina diferitele acţiuni pentru realizarea proiectelor lor. Din această perspectivă, redistribuirea resurselor nu este decât unul din modurile de a rezolva problema, principala soluţie în domeniul justiţiei sociale fiind aceea de a alege politicile care lărgesc posibilităţile de acţiune. Abordarea din perspectiva capabilităţilor a inspirat de altfel şi elaborarea indicelui dezvoltării umane (IDH), utilizat din anii `90 de Programul Naţiunilor Unite pentru Dezvoltare (PNUD) care măsoară progresul statelor care luptă contra sărăciei. Această viziune a mutat centrul de interes către persoana umană şi autonomia sa, în detrimentul viziunii de tip marxist centrate pe structurile economice şi satisfacerea nevoilor primare. 
În programul lui Emmanuel Macron se sublinia că lupta contra sărăciei nu vizează numai asigurarea subzistenţei ci şi asigurarea autonomiei, creşterea capacităţii de a face. Conceptul de egalitate a capabilităţilor a fost des utilizat în discursurile electorale ale lui Emmanuel Macron, candidatul care a folosit cel mai des cuvântul egalitate, a pus problema inegalităţilor  în această campanie electorală, mai mult decât candidatul socialist B. Hamon sau J-L. Melenchon, de extremă-stânga. În discursul de la Toulon, Emmanuel Macron a criticat liberalismul care nu asigură egalitatea capabilităţilor. Analiza unei selecţii alcătuite din 65 discursuri ale lui Emmanuel Macron
 ţinute în campania electorală arăta că aceasta campanie a fost inedită, cu dezbateri electorale finale foarte dure, în care candidatul Emmanuel Macron a pronunţat în mod repetat anumite cuvinte, mesaje electorale care au conturat puternic profilul său politic. Datele arătau o repetare de 585 ori a cuvantului proiect, de 50 ori sintagma a reuni Franţa fracturată, Franţa fraternală, că  ideea de a fi împreună a fost pronunţată de 178 ori. Cercetarea arăta că referirea particulară la fiecare alegător, s-a făcut de peste 230 ori, iar raportarea la noţiunea de dreapta şi stânga fusese echilibrată, de câte 180 ori fiecare, ceea ce accentuase poziţia centristă a candidatului electoral. În opoziţie cu Emmanuel Macron, datele arătau că Marine Le Pen nu a rostit niciodată cuvântul reconciliere.  
1.3 Rezultatele alegerilor prezidenţiale din Franţa şi semnificaţia lor politică 

Scrutinul s-a desfăşurat într-un context internaţional marcat de dezbaterile în jurul efectelor Brexit-ului şi de victoria lui Donald Trump, candidat populist,  în alegerile prezidenţiale din SUA pe data de 8 noiembrie 2016, care a dus la o incertitudine politică majoră. Principala miză a primului tur al alegerilor prezidenţiale franceze era legată de evoluţia electorală a candidatei extremei-drepte Marine Le Pen (Front national, FN), de calificarea sa în turul al doilea al alegerilor promovând replierea naţionalistă, respingerea Europei şi al imigraţiei. 
După o campanie electorală inedită, rezultatele primului tur al alegerilor prezidenţiale
 au confirmat caracterul special al alegerilor prezidenţiale din Franţa. Emmanuel Macron (En marche), fostul ministru al economiei, industriei, digitale a obţinut prima poziţie în turul intâi (2014-2016) cu 23,75% din voturi şi a devansat-o pe Marine Le Pen (Frontul naţional, FN), care a obţinut 21,53% din voturi (+ 3,63 puncte faţă de primul tur al alegerilor prezidenţiale din 22 aprilie 2012). François Fillon (liderul republicanilor, LR), fostul premier din perioada (2007-2012), s-a plasat pe locul al treilea cu 19,91% din voturi, asumându-şi responsabilitatea înfrângerii electorale. Jean-Luc Mélenchon (Frontul stângii, FG) a obţinut al patrulea loc cu 19,64% din voturi (+8,54 puncte faţă de anul 2012). Deputatul european a recunoscut greu rezultatele alegerilor sperând o revenire care nu s-a produs. Fost membru al socialiştilor, plecat în anul 2008, el s-a plasat totuşi favorabil în cadrul forţelor de stânga. Candidatul Partidului socialist (PS) Benoît Hamon a înregistrat o serioasă înfrângere având doar 6,35% din voturi, cel mai slab rezultat al unui candidat socialist la alegerile prezidenţiale din anul 1969, până în prezent. El şi-a asumat de asemenea responsabilitatea înfrângerii pe care a interpretat-o ca pe o sancţionare istorică din partea electoratului faţă de întregul partid. Eliminarea stângii de către extrema-dreaptă pentru a doua oară în 15 ani nu a fost numai o înfrângere electorală ci şi o înfrângere morală în faţa naţiunii. Candidatul socialist a fost sancţionat şi pentru critica pe care a făcut-o în ultima perioadă guvernului socialist ceea ce a produs diviziuni în cadrul partidului. Nicolas Dupont-Aignan (liderul formaţiunii Debout la France, DLF) a obţinut 4,75% din voturi, devansând candidatul independent Jean Lassalle, care a obţinut 1,22% din voturi; Philippe Poutou (reprezentantul formaţiunii Nouveau Parti anticapitaliste, NPA), a avut 1,10%; François Asselineau (Union populaire républicaine, UPR), a obţinut 0,92% voturi; Nathalie Arthaud (reprezentantă a Lutte ouvrière, LO), a avut doar 0,65% din voturi şi Jacques Cheminade (Solidarité et progrès), 0,18% din voturi. Participarea la vot a fost cu mult inferioară celei înregistrate în primul tur al alegerilor prezidenţiale din 22 avril 2012, fiind de 78,69%. 
În al doilea tur al alegerilor prezidenţiale, s-au calificat Emmanuel Macron şi Marine Le Pen, pe scena politică franceză impunându-se aşadar în mod clar clivajul societate deschisă-societate închisă, care devansa clivajul stânga–dreapta. Emmanuel Macron şi  Marine Le Pen valorificaseră aşadar criza întregului sistem politic francez, slăbirea şi discreditarea sa prin situaţia unor lideri importanţi ai partidelor tradiţionale franceze, Partidul Socialist, uzat de guvernarea de cinci ani, şi republicanii implicaţi în scandaluri politice. 
Pentru prima dată în istoria celei de a V a Republici franceze candidaţii celor două partide politice principale franceze, Partidul socialist (PS) şi cel Republican (LR) – au fost puternic sancţionate şi eliminate încă din primul tur al alegerilor prezidenţiale. Ele au obţinut împreună doar 26,26% din voturi, o scădere de - 9,84 puncte faţă de alegerile prezidenţiale din 2002, când Lionel Jospin se plasase pe locul trei, devansat de Jean-Marie Le Pen (FN). Acum, Marine Le Pen (48 ani), fiica acestuia se confrunta în faza finală cu un tânăr (39 ani), necunoscut marelui public acum 3 ani, poziţionat în afara partidelor tradiţionale şi clivajului tradiţional stânga-dreapta, aflat la conducerea unei formaţiuni, numite En marche, create în urmă cu un an, şi care reuşise să se califice în turul al doilea al alegerilor prezidenţiale. 
Aceste rezultate electorale anunţau deja direcţia numeroaselor recompuneri ale vieţii politice franceze, fapt sesizat de Emmanuel Macron în discursul său ţinut după primul tur al alegerilor prezidenţiale. Deşi situaţia părea asemănătoare celei din anul 2002, când avea loc aceeaşi confruntare cu candidatul Frontului Naţional, datele erau totuşi foarte diferite. Frontul republican a funcţionat electoral în combaterea candidaturii extremei-drepte, votând dominant pentru Emmanuel Macron. Jean-Luc Mélenchon (France insoumise) nu a dat consimţământul votului pentru Emmanuel Macron, decizie luată după o consultare a electoratului său.  Aliatul candidatului de extremă-dreapta, Marine Le Pen, a fost doar Nicolas Dupont-Aignan (Debout la France, DLF), care obţinuse în primul tur 4,70% din voturi şi care ar fi dorit funcţia de premier. Rezultatele primului tur al alegerilor prezidenţiale arătau că clivajul stânga-dreapta existent pe scena politică franceză era acum înlocuit de clivajul sistem-antisistem, dublat de un clivaj european-anti-european. În turul al doilea al alegerilor prezidenţiale Emmanuel Macron a fost indubitabil cel mai mare favorit al alegerilor, dispunând de numeroase voturi rezervă. Liderii partidelor tradiţionale, atât de la stânga cât şi de la dreapta, au anunţat că important este a bara ascensiunea extremei drepte. François Fillon a chemat electoratul său să voteze pentru candidatul En marche în turul al doilea al alegerilor prezidenţiale, pentru a nu lăsa extremismul să divizeze ţara. Jean-Luc Mélenchon nu a dat acest consimţământ, iar Nathalie Arthaud a recomandat votul alb.

Marine Le Pen a remarcat că rezultatul său electoral este istoric, declarându-se candidat al poporului şi lansând un apel către patrioţii sinceri pentru a realiza unitatea naţională, în interesul superior al ţării. Analiştii politici remarcau însă faptul că Marine Le Pen nu reuşise să impună temele sale electorale predilecte (identitatea naţională, antiglobalizarea) în timpul campaniei pentru prezidenţiale. De cealaltă parte, Emmanuel Macron reprezenta social-liberalismul, deschiderea, Europa, în timp ce adversara sa promova etatismul economic, naţiunea, protecţionismul, punerea în discuţie a integrării europene şi a zonei euro. Marine Le Pen, a încercat în campania dintre cele două tururi să îl prezinte pe adversarul său ca pe un urmaş al fostului preşedinte François Hollande şi al elitelor financiare şi europene.
În turul al doilea al alegerilor prezidenţiale din Franţa, desfăşurat pe data de 7 mai 2017, Emmanuel Macron (En marche, EM) a câştigat alegerile cu un scor electoral de 66,10% din voturi, adversara sa Marine Le Pen (Front national, FN) obţinând 33,90% din voturi. Participarea la vot a fost o miză importantă a scrutinului, ea atingând nivelul de 74,56%, cel mai scăzut nivel înregistrat vreodată în al doilea tur al alegerilor prezidenţiale din anul 2002 şi până în prezent. Marine Le Pen şi-a recunoscut înfrângerea şi s-a poziţionat imediat ca lider al opoziţiei faţă de noul preşedinte francez. Ea a anunţat de asemenea o tranformare profundă a Frontului Naţional în următoarea perioadă. Din punct de vedere electoral, datele sociologice arătau
 că în turul al doilea Emmanuel Macron a fost ales de electoratul din marile oraşe în proportie de 90% la Paris, 65% la Marseille, 86% la Nantes, Bordeaux, 86% din voturi. Conform datelor sondajelor, 43% din alegătorii lui Emmanuel Macron au afirmat că au votat pentru a bara ascensiunea extremei-drepte, 33% pentru ideea de înnoire pe care o reprezenta, 16% pentru programul său şi 8% pentru personalitatea sa.
1.4 Profilul inedit al noului preşedinte francez 
Traseul politic al noului preşedinte Emmanuel Macron a intrigat, mai ales prin faptul că intrarea sa în politică s-a realizat fără a trece prin etapa practicării pe teren a militantismului de partid şi a stagiului ca deputat al unui partid politic. Presa franceză şi internaţională a acordat un interes deosebit profilului intelectual şi ideologic, inteligenţei sale politice, apreciate de numeroşi colaboratori, ca fiind ieşite din comun
, caracteristici care l-au făcut să devină un personaj politic inedit, construit în mare parte de sine însuşi, fără sprijinul unui mare partid politic. Mulţi analişti consideră că parcursul intelectual deosebit explică în acelaşi timp alegerile sale politice care s-au dovedit a fi câştigătoare: la 16 ani dorea să fie romancier, urmând cursurile pregătitoare literare l’hypokhâgne (ulterior la khâgne) cu scopul de a  participa la concursul de admitere la École Normale Supérieure. La 18 ani, dorea să devină actor, iar la 20 de ani opta pentru filosofie. Majoritatea specialiştilor considerau că această ascensiune atipică a lui Emmanuel Macron are la bază vechile sale aspiraţii, relaţiile cu mari gânditori, precum filosoful francez Paul Ricoeur, pe care îl frecventa în anii `90, şi al cărui dicton, aşa cum mărturisea, l-a urmărit mereu: nu suntem decât nişte pitici pe umerii unor giganţi. Timp de doi ani, tânărul Emmanuel Macron a fost asistent editorial al lui Paul Ricœur, sprijinindu-l în editarea cărţii sale Memoria, istoria, uitarea (La mémoire, l’histoire, l’oubli), apărută în anul 2000 la editura Seuil. În prefaţă, autorul îi mulţumea lui Emmanuel Macron pentru critica pertinentă a lucrării. În aceşti ani, alături de prestigiosul filosof, Emanuel Macron a învăţat să înţeleagă istoria şi viaţa, a însuşit elementele unei anume concepţii despre lume, iar în dezbateri, a efectuat  permanent, împreună cu acesta, traseul dintre teorie şi realitate, a înțeles profund nevoia memoriei culturale. Mai târziu, Emmanuel Macron a precizat că gândirea şi viziunea sa asupra lumii au resort ricœurian. În aceste idei îşi are originea viziunea sa liberală care doreşte să depăşească clivajul stânga-dreapta, dar şi raportarea la critica exceselor capitalismului, efectuată de Paul Ricœur, o anume stângă a realităţii, de care Emmanuel Macron este acuzat că s-a îndepărtat. Specialiştii remarcau amprenta ideilor filosofului în programul politic al lui Emmanuel Macron, mai ales cele legate de rolul filosofului, puterea individului de a-şi dezvolta capacităţile personale, analiza din punct de vedere moral şi filosofic a răului provocat de exercitarea puterii, mai ales atunci când Emmanuel Macron a invocat, în vizita sa din Algeria, crimele din timpul perioadei coloniale. De la filosoful francez a preluat viziunea protestantă asupra puterii, asupra deliberării politice şi a valorii demersului netradiţional în politică. De la filosoful francez a preluat viziunea protestantă asupra puterii, asupra deliberării politice şi a valorii demersului netradiţional în politică. Aşa cum declarau unii comemntatori politici, în el se întâlneau atât entuziasmul lui Victor Hugo şi Jeanne d’Arc, cât şi naţionalismul şi globalismul, tendinţele laice şi cele religioase, Emmanuel Macron fiind considerat un adevărat maestru al sintezei. 
În timpul studenţiei a studiat pe larg ideile politice ale lui Machiaveli şi Hegel, mai ales problema interesului general, abordat în lucrarea Filosofia dreptului. În perioada post-Ricœur s-a realizat maturizarea, Emmanuel Macron neurmând un traseu universitar în filosofie, dorindu-şi, aşa cum declara în cărţile sale
, să aibă contact cu realitatea, să acţioneze în mod concret pentru schimbarea lucrurilor, fiind atras de acţiunea publică şi de provocările deciziilor politico-administrative. Emmanuel Macron un om dinamic şi cultivat care a mers spre filosofie cu scopul de a înţelege mai bine lumea, după ce s-a format un timp în economie. El a reamintit împortanţa filosofiei politice, declarând că politica fără filosofie este doar cinism, nihilism. Din aceste motive, intră la Şcoala Naţională de Ştiinţe administrative ENA, terminând aceste cursuri în anul 2004. Emmanuel Macron a mai publicat încă din anul 2000 în revista Esprit şi a fost membru în redacţia revistei, al cărei director a fost Olivier Mongin (în perioada 1988 – 2012). În acest timp, el s-a aflat sub influenţa ideilor lui Michel Rocard, fostul premier al preşedintelui François Mitterrand, de orientare social-liberală. Michel Rocard a devenit un model politic pentru tânărul Emmanuel Macron care era adeptul ideii de a reconcilia eficacitatea economică cu justiţia socială, libertatea pieţei cu reducerea inegalităţilor, idei care s-au regăsit ulterior în programul mişcării En Marche! În articolele publicate în revista Esprit, Emmanuel Macron a prezentat de asemenea idei legate de specificul vieţii politice, de nevoia recompunerii spaţiului politic francez, idei centrale ale concepţiei sale politice. Aceste valori ale stângii moderne exprimau dorinţa de reconciliere a ţării şi ele au reprezentat de asemenea nucleul proiectului său politic viitor. În articolele publicate în revista Esprit, Emmanuel Macron a analizat atent promisiunile electorale ale lui François Hollande, cu o agilitate intelectuală şi politică remarcabile, opiniile sale având puternice orientări de stânga. 
Scurt timp (între anii 2005 - 2006), Emmanuel Macron a fost de altfel membru înscris în Partidul Socialist francez. După ce a activat un timp în Inspecţia financiară, apoi în Banca Rothschild et Compagnie, Emmanuel Macron a fost integrat, în echipa prezidenţială a lui François Hollande, ca secretar general-adjunct, apoi ca ministru al economiei. Emmanuel Macron un om dinamic şi cultivat care a mers spre filosofie cu scopul de a înţelege mai bine lumea, după ce s-a format un timp în economie. Ca ministru al economiei, industriei şi IT a susţinut ideea că în prezent situaţia economică a Franţei este dificilă, fiind nevoie de soluţii printre care aceea de a elibera energiile creatoare ale francezilor, de a restabili competitivitatea economiei franceze, încrederea în inteligenţa oamenilor în toate domeniilede activitate. Ca ministru a elaborat celebra lege Macron care a avut drept scop a dinamiza activitatea economică franceză. Legea a inclus 300 articole votate, în urma a 450 ore dezbateri, în care s-au adus 9600 amendamente din care au fost acceptate 2300. Acest demers legislativ a fost o confruntare cu realităţile sociale, politice şi juridice franceze, având ca rezultat un traseu complex, de la o idee simplă care a devenit o lege foarte disputată. În acest proces Emmanuel Macron a experimentat politic drumul de la proiect politic la confruntarea cu realitatea. Această experienţă a arătat, conform declaraţiilor sale, că lumea politică avea nevoie de reformare, că era nevoie de normalizarea figurii prezidenţiale care să fie capabile să acopere vidul din inima vieţii politice, să facă adecvarea gândirii la realitatea ţării. În perioada când a fost ministru, Emmanuel Macron a beneficiat de o acoperire media extraordinară, apărând de 4 ori pe prima pagină a revistei ParisMatch şi de 5 ori  în celebrul «L'Obs».
În mod neaşteptat, în 6 aprilie 2016, Emmanuel Macron a creat mişcarea « En Marche! », demisionând în august 2016 din funcţia de ministru, ulterior anunţând candidatura la funcţia de preşedinte al Republicii. În acelaşi an, Emmanuel Macron publică cartea Revoluţie, cu subtitlul Este lupta noastră pentru Franţa, în care a încercat să prezinte, aşa cum au făcut predecesorii săi, înaintea campaniei prezidenţiale, personalitatea şi propunerile sale politice. Conform exigenţelor recente impuse de comunicarea politică, conform cărora pentru a fi credibil trebuie să scrii o carte, el a publicat această lucrare prin care a vrut să realizeze prima sa întâlnire, ca viitor preşedinte, cu  poporul căruia urma să i se adreseze
. Titlul cărţii, uşor înşelător, voia să sugereze că ideea sa nu era de a răsturna ordinea politică, ci de a introduce Franţa în revoluţia secolului XXI, secol marcat de globalizare, de emergenţa economiei digitale, de riscurile legate de protecţia mediului. Unii critici au subliniat ineditul prezenţei în politică a unei personalităţi cu un background filosofic consistent. Viziunea sa politică era legată de absenţa recursului la violenţă şi la extreme, prin promovarea pluralismului valorilor, într-o lume a globalizării şi dominată de finanţe care limitează acţiunea politică. Mulţi analişti politici remarcau însă că Emmanuel Macron a prezentat o imagine prea frumosasă ca să fie adevărată, un candidat al societăţii, noutăţii, viziunii şi empatiei care a redefinit legăturile dintre politică şi cultură, redând sensul profund al guvernării, dar toate aceastea urmând a deveni mari provocări pentru viitor.
 
Emmanuel Macron devenea primul preşedinte al Republicii, după Charles De Gaulle (1958-1969), care, în fruntea unei mişcări formate mai mult în jurul persoanei sale decât ca un partid politic, urmărea să obţină o majoritate la alegerile legislative din 11 iunie şi 18 iunie 2017. Mişcarea En marche urma să prezinte candidaţi în toate circumscripţiile electorale iar 70% din candidaţii săi proveneau din societatea civilă. Acest obiectiv politic important a fost subliniat imediat după alegerile prezidenţiale, Emmanuel Macron afirmând că sarcina sa şi a mişcării sale este imensă, aceea de a impune o adevărată şi puternică schimbare politică. Conform datelor institutului Ipsos, oferite imediat după alegeri, 61% dintre cei chestionaţi nu doreau a oferi o astfel de majoritate, în timp ce doar 39% se arătau favorabili acestei variante. Datele Kantar SOFRES arătau o susţinere electorală la alegerile legislative de 24% pentru LR-UDI 22%,  pentru FN de 21%, pentru formaţiunea France Insoumise susţinerea era de 15% şi de 9% pentru Partidul Socialist.  
Imediat după alegeri, în discursul său, Emmanuel Macron a recunoscut diviziunile naţiunii, mânia şi îndoielile pe care o parte a electoratului a exprimat-o prin votul său. El a afirmat că se va bate pentru anularea acestor fracturi care minează destinul ţării, dorind unirea şi reconcilierea naţiunii. Observatorii politici au remarcat faptul că în trei ani, Emmanuel Macron a realizat ceea ce predecesorii săi au făcut în decenii. Victoria sa electorală a arătat că Emmanuel Macron a pus în practică cu succes o anume filosofie a dialogului, o atitudine politică creatoare, rămând însă ca timpul să răspundă unor întrebări, puse de criticii săi, legate de identitatea sa ideatică, legate de întrebarea dacă se va dovedi a fi un urmaş al lui Paul Ricœur sau al lui Rothschild, dacă va fi un exponent al unei elite franceze izolate sau va fi unificatorul unei Franţe fracturate, dacă va fi preşedintele Lumii Noi sau cel al sfârşitului istoriei, dacă va fi omul celei de a treia căi sau un cap de pod al capitalismului financiar. Mandatul său va arăta cum se va lega gândirea sa, un adevărat start-up politic, de realitate, dacă va reuşi să realizeze concordanţa între ceea ce spune şi ceea ce face.  

După alegeri, noul preşedinte avea de realizat reforma Codului Muncii, moralizarea vieţii publice, simplificarea activităţii întreprinderilor, reforma învăţământului primar, consolidarea alianţei franco-germane în Europa erau principalele şantiere de lucru ale viitorului preşedinte al Republicii franceze. Principala provocare politică era însă aceea de a obţine majoritatea în alegerile legislative din 11 şi 18 iunie 2017. Pentru realizarea acestor obiective, candidatul formaţiunii En marche a solicitat coalizarea tuturor progresiştilor pentru a forma o majoritate parlamentară. Încă din această etapă a alegerilor, Emmanuel Macron a subliniat că francezii au exprimat dorinţa de reînnoire care ar trebui să fie continuă, inclusiv la alegerile legislative. Rezultatul celui de al doilea tur al alegerilor prezidenţiale a fost foarte important pentru desfăşurarea următoarelor alegeri legislative în care, de asemeni, Frontul Naţional nu trebuia să obţină o poziţie importantă.
II. ALEGERILE LEGISLATIVE DIN FRANŢA DIN  11 şi 18 IUNIE 2017

2.1 O campanie electorală influenţată de rezultatele alegerilor prezidenţiale
Parlamentul bicameral francez include Camera Inferioară, Adunarea Naţională, care are 577 deputaţi aleşi prin vot universal direct pentru o perioadă de 5 ani, şi Senatul, Camera Superioară, cu  348 senatori desemnaţi pentru o perioadă de şase ani prin vot universal indirect. 

Deputaţii sunt aleşi conform unui sistem uninominal majoritar în două tururi în 577 circumscripţii (556 pentru departamentele metropolei şi 10 pentru departamentele dincolo de mări şi colectivităţile teritoriale şi 11 pentru francezii rezidenţi în afara Franţei). Pentru a fi desemnat din primul tur, un candidat trebuie să obţină majoritatea absolută a voturilor exprimate şi această cifră să corespundă cel puţin unui sfert a alegătorilor înscrişi. Dacă niciun candidat nu este ales din primul tur, este organizat al doilea tur după o săptămână. Toţi candidaţii care au obţinut cel puţin 12,50% din voturile alegătorilor înscrişi în primul tur sunt autorizaţi să participe la turul al doilea.
În Franţa, partidele politice primesc un sprijin de la stat acordat proporţional cu numărul voturilor obţinute de fiecare dintre ele. În medie, pentru fiecare fiecare vot se acordă 1,42 euro. Partidele primesc de asemenea o subvenţie proporţională cu numărul parlamentarilor lor, deputaţi şi senatori. Legea electorală obligă partidele politice să prezinte cel puţin 50% candidaţi. Partidele care nu respectă aceste principii le sunt diminuate sumele acordate. Legea din 16 februarie 2014 a interzis cumulul unui mandat parlamentar cu o funcţie executivă locală. 

În legislatura 2012-2017 au fost reprezentate în Parlament zece partide politice franceze:
· Partidul Socialist (PS), partid condus de  Jean-Christophe Cambadélis, a avut 280 deputaţi;
· Uniunea pentru Mişcarea Populară (UMP), devenită Republicanii - Les Républicains (LR), condusă de Bernard Accoyer, a avut 194 mandate;
· Europe écologie-Les Verts (EE-LV), formaţiune condusă de David Cormand, a deţinut 17 mandate;
· Noul Centru -Nouveau Centre (NC) – a avut 12 mandate ;
· Partidul radical de stânga- Parti radical de gauche (PRG) – a avut 12 deputaţi;
· Frontul de Stânga - le Front de gauche (FG), alianţa dintre Partidul de stânga a lui Jean-Luc Mélenchon şi Partidul Comunist francez (PCF) al lui Pierre Laurent, a avut 10 mandate;
· Partidul radical valoisien (PRV) a avut 6 mandate ;
· Centrul pentru Franţa – le Centre pour la France – a avut 2 mandate;
· Frontul Naţional (FN), formaţiune populistă, condusă de Marine Le Pen, a avut 2 mandate;
· Alianţa centristă a avut 2 mandate.

În Adunarea Naţională au mai fost reprezentate diverse orientări de dreapta de 15 deputaţi şi 22 deputaţi au reprezentat alte orientări de stânga, doi deputaţi regionalişti şi un deputat de extremă-dreapta. 
Pe data de 11 şi 18 iunie 2017 în Franţa s-au desfăşurat alegerile legislative pentru ocuparea celor 577 locuri din Adunarea Naţională, Camera Inferioară a Parlamentului francez. Noul preşedinte francez, Emmanuel Macron (care a format între timp formaţiunea La République en marche, LREM) avea ca provocare majoră obţinerea majorităţii parlamentare necesare aplicării programului său politic. 
Iniţial, sondajele de opinie realizate de Institutul Opinion Way între 16-18 mai creditau formaţiunea La République en marche cu 27% din voturi, devansând republicanii aliaţi cu Uniunea democraţilor şi independenţilor (UDI), formaţiune centristă condusă de Jean-Christophe Lagarde, care ar fi obţinut 20% din voturi, precum şi Frontul Naţional condus de Marine Le Pen. La stânga, Partidul Socialist aliat cu ecologiştii de la formaţiunea Europe écologie-Les Verts, partid condus de David Cormand, ar fi obţinut 11% din voturi care ar fi fost devansată de formaţiunea de extremă-stânga La France insoumise (FI) a lui Jean-Luc Mélenchon care ar fi avut 14% din intenţiile de vot. Acţiunile politice întreprinse de noul preşedinte francez Emmanuel Macron au impresionat puternic electoratul francez având un impact electoral major.
Pe data de 14 mai 2017 Emmanuel Macron a preluat preşedinţia Franţei devenind cel mai tânăr ales în această funcţie din istoria ţării. El era, de asemenea cel mai eurofil dintre candidaţii la preşedinţia Franţei, cel care la ceremonia de sărbătorire a victoriei electorale a intonat imnul Europei. Numeroşi conducători ai statelor membre UE şi-au exprimat satisfacţia în urma alegerii sale, fiind felicitat imediat de preşedintele Comisiei Europene, Jean-Claude Juncker (Partidul popular, PPE). Preşedintele Consiliului European, Donald Tusk (PPE) a subliniat de altfel că Franţa a jucat un rol central în construcţia şi dezvoltarea proiectului european, exprimând convingerea că acest lucru va continua printr-un aport constructiv şi de menţinere a unităţii UE.  Cancelarul german Angela Merkel a fost printre primii care l-au felicitat călduros pe Emmanuel Macron în numele unei Europe puternice şi unite şi al prieteniei franco-germane. Premierul britanic Theresa May l-a felicitat exprimându-şi dorinţa de a lucra pe priorităţile comune celor două state. Preşedintele american Donald Trump l-a întâlnit pe noul preşedinte francez la summit-ul NATO din 25 mai 2017, la reuniunea G7 şi G20, apoi s-au întâlnit în vizită oficială unde fiecare a prezentat clar poziţia lor în raport cu marile probleme globale . 
Pe data de 15 mai 2017, Emmanuel Macron l-a numit în funcţia de premier pe republicanul Edouard Philippe (Les Républicains, LR) care a format două zile mai târziu primul guvern Philippe. Tânărul premier Edouard Philippe avea de asemenea un profil  inedit, publicase, la rândul său, împreună cu alţi trei autori, lucrări în domeniul politic precum « L’Heure de vérité » (2007) şi « Dans l’ombre » (2011), făcând cronica culoarelor puterii
. Adept al politicii lui Alain Juppé, el a avut adesea misiuni de consilier guvernamental, apparatchik , aşa cum el însuşi se considera, un tehnician, organizator, inspirator, un sufleur al politicienilor. Alain Juppé a apreciat că viitorul premier este un om de mare talent şi va susţine în alegeri candidaţii LR şi UDI, fără a încheia un acord politic, fiind mai mult o opţiune individuală. Cooperarea politică Emmanuel Macron - Edouard Philippe, un cuplu politic inedit
 va fi înscris în demersul prezidenţial de a fractura şi recompune viaţa politică franceză. Alierea preşedintelui francez, cu orientări social-liberale, cu un premier cu orientare politică de dreapta, primar republican al oraşului Le Havre, deputat republican de Seine-Maritime, în vârstă de 46 ani, puţin cunoscut publicului, apropiat al lui  Alain Juppé şi al lui Alexis Kohler, va fi o experienţă politică inedită. Stânga prin Benoît Hamon a subliniat că reconstrucţia stângii printr-un premier de dreapta nu este credibilă şi serioasă, subliniind că în aceste condiţii, Parlamentul ar trebui să fie majoritar de stânga. Jean-Luc Mélenchon a apreciat că dreapta a fost anexată de preşedintele Macron, fiind nevoie de o coabitare autentică cu forţele politice de stânga, anunţând că va fi principalul opozant al guvernului. Această alianţă nu va putea funcţiona decât în cadrul unui cezarism, al manifestării unei monarhii prezidenţiale. El a chemat electoratul să voteze formaţiunea sa care se va opune acestor tentaţii ale puterii. Extrema stângă, prin Pierre Laurent, a subliniat că prin această numire preşedintele ascunde vechile reţete liberale, care vor începe cu schimbarea radicală a Codului Muncii, a cheltuielilor serviciilor publice, bugetelor colectivităţilor locale. Reprezentantul MoDem, François Bayrou a exprimat satisfacţia în legătură cu această numire, subliniind calităţile umane ale premierului. Bruno Retailleau, preşedintele grupului republican în Senat considera că această nominalizarea relevă intenţiile lui Emmanuel Macron de a bruia cărţile incomodând opoziţia, slăbind dreapta înanintea alegerilor legislative, destabilizând alegătorii. François Baroin, şeful republicanilor în campania pentru legislative a exprimat îngrijorarea în legătura cu intenţia de a abandona poziţiile partizane, inclusiv la nivel teritorial, regretând urmările acestei decizii pentru viitoarea campanie. 
Liderul Frontului Naţional, Marine Le Pen, a declarat că nominalizarea surpriză în funcţia de premier a lui Edouard Philippe, denunţă formarea unui sistem LREMa vechii drepte şi stângi, a ceea ce e mai rău în ambele spaţii politice, jupeişti şi rocardişti, cei care au condus în ultimele trei decenii Franţa, coalizaţi să menţină aceeaşi politică de austeritate, de supunere faţă de Uniunea Europeană, a unei politici mai relaxate faţă de imigrare. Premierul va fi însă susţinut de Didier Guillaume, preşedintele grupului socialist din Senat, întrucât el ar exprima tendinţa progresistă existentă atât în formaţiunile dreptei cât şi ale stângii, spre binele ţării care trebuie să se dezvolte pe dimensiuni noi. la fel s-a pronunţat şi ex-deputatul de Paris, Christophe Caresche, urând succes guvernului şi premierului, considerat un om de calitate necesar procesului de recompunere politică. Matthias Fekl, fostul ministru de interne a avut o atitudine pozitivă. Ecologiştii au denunţat intenţiile liberale ale viitorului premier, subliniind cariera în firme private, la compania Areva în perioada  2007- 2010 a viitorului premier care va stopa politica în domeniul nuclear şi climatic.

Guvernul a fost, aşa cum anunţase iniţial preşedintele, strict paritar, compus din personalităţi venite din zone diverse ale societăţii. Din partea socialiştilor au fost numiţi patru miniştrii, doi de la Partidul radical de stânga (PRG), de la dreapta au fost numiţi trei de la republicani şi trei de la Mişcarea Democrată (MoDem). De remarcat este faptul că 11 din cei 22 membrii ai guvernului proveneau din societatea civilă. Guvernul avea ca principal obiectiv să îndeplinească programul noului preşedinte al Franţei şi de a organiza alegerile legislative din data de 11 şi 18 iunie 2017. 

Noul şef al statului a numit în funcţia de ministru al economiei pe Bruno Le Maire, iar ministerul finanţelor publice pe Gérald Darmanin, doi membri ai Partidului Republican astfel încât a transmis mesajul că nu este un simplu succesor al fostului preşedinte François Hollande (PS).
Noul nume al formaţiunii sale a fost La République en marche, cu referire la amploarea actuală a programului său politic, formaţiunea fiind condusă de Catherine Barbaroux, până la viitorul Congres care urma să aibă loc în această vară.  Formaţiunea a prezentat candidaţi în cele 522 circumscripţii electorale. Numeroşi oameni politici au exprimat intenţia de a lucra cu noua echipă, printre care de la stânga, fostul premier Manuel Valls (2014-2016); Stéphane Le Foll, fost ministru al agriculturii (2012-2017); Marisol Touraine, fost ministru afaceri sociale şi al sănătăţii (2012-2017), Myriam el Khomri, fost ministru al muncii (2015-2017). În plus, din partea dreptei, din guvern mai făceau parte Thierry Solère (LR) şi Franck Riesler (LR). Mai mult de jumătate din candidaţii la alegerile legislative ale formaţiunii La République en marche (52%) nu mai avuseseră mandat electiv. Candidaţii cu funcţii urmau să demisioneze pentru a participa la alegerile legislative. 
Campania electorală pe social media a formatiunii Republique en marche a fost în responsabilitatea lui Mounir Mahjoubi, fost preşedinte al Consiliului Naţional pentru domeniul digital (Conseil national du numérique CNNum). Mounir Mahjoubi este cel care a participat şi la campania lui Ségolène Royal în anul 2007 şi a lui François Hollande în anul 2012. În timpul campaniei electorale au fost înregistrate mai multe atacuri cibernetice care au cauzat modificarea unor conţinuturi, difuzarea unor false informaţii pe reţelele de socializare, fiind luate rapid măsuri de securizare şi contracarare a informaţiilor false. 

În campania electorală pentru alegerile legislative, republicanii şi-au propus să câştige alegerile legislative, sub conducerea lui François Baroin, combătând ideea preluării puterii politice de către noul preşedinte Emmanuel Macron, pe care îl acuzau că ar fi de fapt reprezentantul noului Partid Socialist. În campanie, presupunând că electoratul francez ar fi agreat ca politicienii de stânga şi de dreapta să lucreze împreună, aspirau la realizarea unei uniuni naţionale, promiţând în acelaşi timp o conlucrare constructivă cu noul preşedinte al Franţei. Alain Juppé (LR), fostul premier  (1995-1997) şi actualul primar al oraşului Bordeaux sublinia că electoratul nu ar înţelege o poziţionare de opoziţie sistematică a dreptei. François Baroin a afirmat că vrea să dea un răspuns fracturii produse de alegerile prezidenţiale şi că va adopta o poziţie politică moderată. În cadrul republicanilor s-au manifestat însă poziţii mai dure cum a fost cea a lui Laurent Wauquiez. Mulţi francezi din electoratul de dreapta aveau sentimentul de a fi fost privaţi de dreptul la reprezentare şi de dezbatere de fond de care aveau nevoie la alegerile prezidenţiale, din cauza scandalurilor în care a fost implicat candidatul lor François Fillon, dar şi din cauza programului său electoral considerat de mulţi prea dur. Se aprecia că astfel a fost îndepărtată o mare parte a clasei mijlocii franceze. În acest context, programul electoral al republicanilor pentru alegerile legislative a fost schimbat în mare parte. În program s-a menţinut ideea desfiinţării în şapte ani a 500 000 posturi de funcţionari publici, din care 300 000 în primii cinci ani, fără a modifica personalului spitalicesc şi de securitate (se prevedea chiar angajarea suplimentară a 10 000 poliţişti şi jandarmi). Republicanii doreau ca datoria publică să scadă la jumătate din PIB (faţă de 57% în prezent), realizarea unor economii de 100 miliarde euro, scăderea cu 10% a impozitului pe venit şi ajungerea la echilibru bugetar în termen de 5 ani. În programul electoral republican se propunea creşterea cu  300 euro a pensiilor mai mici şi cu 10% a pensiilor de urmaş.  
Frontul Naţional a elaborat strategia campaniei electorale pentru alegerile legislative fiind puternic marcat de înfrângerea liderului său, Marine Le Pen, în  alegerile prezidenţiale din 7 mai 2017. Aceasta a avut consecinţe referitoare la punerea în discuţie a liniei anti-euro lansată de Florian Philippot, vice-preşedintele partidului. În mod surprinzător, Marion Maréchal Le Pen, nepoata liderului Marine Le Pen, deputat în Adunarea Naţională, a decis să nu se mai prezinte drept candidat la alegerile legislative, părăsind viaţa politică. Marine Le Pen, după ce a dominat campania dintre cele două tururi la alegerile prezidenţiale, a fost slăbită de înfrângerea finală şi surprinzător a recunoscut că a pierdut ultima dezbatere televizată unde, aşa cum a afirmat, s-a arătat prea pasională. În acest context, la alegerile legislative, Frontul Naţional a prezentat noi candidaţi în proporţie de 86%. În programul electoral s-a afirmat că Frontul Nţional avea ambiţia de a deveni principala forţă politică de opoziţie la proiectele noului preşedinte Emmanuel Macron, sperând să obţină cel puţin 15 mandate parlamentare, respectiv cel puţin 12,50% din voturi în primul tur, luând în considerare un absenteism de  35%.
Partidul Socialist a fost marcat în campania electorală de efectele rezultatelor de la alegerile prezidenţiale, fiind divizat de confruntări, prinşi între poziţiile reprezentanţilor liniei radicale de stânga a formaţiunii  La France Insoumise, conduse de Jean-Luc Mélenchon şi social-liberalii reprezentaţi de formaţiunea prezidenţială La République en marche. Diviziunile stângii au avut urmări nefaste pentru partid. O parte a electoratului socialist consultat înaintea alegerilor legislative susţinea ideea ca partidul să dea o şansă noului preşedinte ales, dar după numirea unui premier de dreapta opţiunile s-au schimbat, liderul socialist Jean-Christophe Cambadélis, considerând că prin această decizie preşedintele a făcut un puternic viraj la dreapta. În aceste condiţii, candidaţii socialişti au făcut o campanie dezorientată, fără o strategie şi un program politic clar adresat unui electorat deja dezamăgit de alegerile precedente. Fiecare candidat a făcut în general o campanie adaptată zonei sale. Fostul candidat la alegerile prezidenţiale, Benoît Hamon, a anunţat că va lansa în luna iulie va organiza o mişcare de reconstrucţie a unei stângi inovatoare capabilă să depăşească etichetele politice tradiţionale. Primarul Parisului, Anne Hidalgo (PS), a anunţat că va declanşa cu fostul ministru al muncii şi solidarităţii (1997-2000), Martine Aubry (PS), şi cu fostul ministru al justiţiei  (2012-2016), Christiane Taubira, o mişcare deschisă de inovare pentru toţi adepţii unei viziuni umaniste care cred încă în acţiune. 
Jean-Luc Mélenchon, fostul candidat de extremă-stânga înfrânt la alegerile prezidenţiale, a decis, fără susţinerea Partidului Comunist francez, să prezinte candidaţi doar ai formaţiunii sale La France Insoumise. El a declarat că după un vot de refuz şi teamă, a venit momentul pentru o alegere pozitivă, a unui viitor comun. El însuşi a candidat în al doilea oraş al țării, Marsilia, înfruntând candidatul socialist Patrick Menucci şi pe candidata Corinne Versini (LREM) în circumscripţia electorală în care Marine Le Pen a obţinut cel mai slab rezultat la prezidenţiale din toată regiunea Provence-Alpes-Côte d'Azur (PACA). Analiştii apreciau că  Jean-Luc Mélenchon va încerca astfel să elimine tot ce se afla la dreapta, dar şi la stânga unde voia să demonstreze că este singura forţă autentică de stânga. 
2.2 Rezultale alegerilor legislative şi semnificaţia lor politică 

Conform datelor oficiale
 rezultatele alegerilor legislative au fost următoarele:

	Formaţiunea politică
	Primul tur

Nr. voturi
	Primul tur

% voturi
	Al doilea tur

Nr. voturi
	Al doilea tur

% voturi
	Numar mandate

	Extrema stângă
	175 387
	0, 77
	0
	0
	0

	Partidul Comunist (PCF)
	615 503
	2,72
	217 833
	1,20
	10

	La France insoumise (FI)
	2 497 661
	11,02
	883 786
	4,86
	17

	Partidul Socialist (PS)
	1 685 773
	7,44
	1  032 885
	5,68
	29

	Partidul Radical de Stânga (PRG)
	106 287
	0,47
	64 860
	0,36
	3

	Diverse formaţiuni de stânga
	362 328
	1,60
	263 619
	1,45
	12

	La Republique en marche (LREM)
	6 390 797
	28,21
	7 826 432
	43.06
	308

	Mişcarea democrată (MoDem)
	932 229
	4,11
	1 100 790
	6.06
	42

	Uniunea democraţilor şi independenţilor (UDI)
	687 219
	3, 03
	551 760
	3,04
	18

	Republicanii (LR)
	3 573 366
	15,77
	4 040 016
	22,23
	113

	Diverse formaţiuni de dreapta
	625 395
	2,76
	306 240
	1,68
	6

	Debout la France
	265 463
	1, 17
	17 344
	0,1
	1

	Frontul Naţional (FN)
	2 990 592
	13,2
	1 590  858
	8,75
	8

	Extrema dreaptă
	68 319
	0,3
	19 030
	0,1
	1

	Ecologiştii
	973 739
	4,3
	23 197
	0,13
	1

	Partide regionalste
	204 078
	0,9
	137 453
	0,76
	5

	Altele
	
	
	100 574
	0,55
	3


Participarea la vot în primul tur a fost de 48, 71%, iar participarea la vot în turul al doilea al alegerilor legislative a fost de  42, 64%.

Formaţiunea La République en marche (LREM), partidul preşedintelui Republicii, Emmanuel Macron, condus acum de  Catherine Barbaroux, a câştigat turul al doilea al alegerilor legislative, obtinând 43,06% din voturi, respectiv 306 mandate de deputaţi, peste baremul de majoritate absolută (289 locuri). Partenerul ei politic din alegeri, Mişcarea democrată - Modem, a obţinut 6,06% din voturi, respectiv 42 mandate. Toţi cei 6 ministri ai guvernului Edouard Philippe I care au candidat în alegerile legislative au fost aleşi. Formaţiunea La République en marche, creată acum un an, a obţinut majoritatea absolută în Adunarea Naţională, ca efect al marelui succes al lui Emmanuel Macron la alegerile prezidenţiale, ducând astfel, conform opiniei multor analişti, la o suprareprezentare parlamentară a noului preşedinte. Republicanii (LR) au obţinut 22,23% din voturi şi 113 mandate de deputat (- 81 mandate faţă de alegerile legislative din anul 2012). Aliaţii lor, Uniunea democraţilor şi independenţilor (UDI) au obținut  3,04% din voturi, respectiv 17 mandate. În viitorul parlament, formaţiunile de dreapta vor fi opozante ale formaţiunii LREM. Frontul Național (FN) a obţinut 8,75% din voturi şi 8 mandate  (+ 6), inclusiv Marine Le Pen (care va părăsi Parlamentul European). După aceste alegeri legislative, este pentru prima dată când partidul populist, dezavantajat până acum de sistemul majoritar în două tururi, a obţinut mandate în Adunarea Naţională şi prima dată când liderul său a câştigat alegerile în circumscripţia sa electorală.  Partidul La France Insoumise (LFI) a obţinut 4,86% din voturi, respectiv 17 mandate, inclusiv liderul său, Jean-Luc Mélenchon, care va părăsi de asemenea Parlamentul European. El va putea să formeze un grup parlamentar fără sprijinul Partidului Comunist (PCF) care, condus  de Pierre Laurent, a obţinut 1,20% din voturi şi 10 mandate parlamentare. Jean-Luc Mélenchon a eşuat însă în încercarea sa de a întrece în alegeri socialiştii (PS) pentru a deveni principalul partid de stânga din Franţa. Partidul Socialist a fost înfrânt drastic în alegeri, obţinând doar 5,68% din voturi, respectiv 29 mandate (- 251), cea mai mare înfrangere electorală din istoria sa politică, asemeni republicanilor. 
Participarea la vot a fost de asemenea cea mai scăzută din istoria politică a Franţei, atingând nivelul minim de 42,64% (- 12,76 puncte faţă de turul al doilea din anul 2012). Participarea la vot a electoratului francez a fost redusă ceea ce a constituit un semnal de alarmă important dat de societatea franceză politicienilor. 
Analiştii politici de la institutul IFOP au apreciat că jocurile electorale legislative au fost făcute încă de la scrutinul prezidenţial şi mulţi alegători nu au mai mers la vot, acest fapt suprapunându-se peste fenomenul oboselii electorale. Absenteismul ridicat  a evidenţiat însă şi fractura existentă la nivelul electortului francez. Cei care nu l-au votat pe Emmanuel Macron s-au abţinut de la vot, negăsind în dreapta sau în stânga o alternativă politică reală. Alegerile prezidenţiale şi legislative din Franţa au pus în evidenţă o situaţie paradoxală,
 în care s-a înregistrat o victorie netă a formaţiunii prezidenţiale, pe fondul unui absenteism foarte crescut, ceea ce a arătat că s-a manifestat o criză democratică care a reflectat atitudinea electoratului de respingere a clasei politice şi neîncrederea în procesul democratic al alegerilor. Această criză a diminuat în parte amploarea efectului Macron, întrucât o mare parte a electoratului nu a mai crezut în autenticitatea unei alternative politice sau în capacitatea politicii de a mai schimba realitatea. Analiştii politici au subliniat faptul că deficitul reprezentativităţii politice şi sociologice s-a reflectat în situaţia precară a opoziţiei, foarte heterogenă şi fragmentată, existând riscul manifestării tiraniei majorităţii despre care, cu mult timp în urmă scria Alexis de Tocqueville, dar şi dificultatea funcţionării separaţiei puterilor în stat, mai ales că, atunci când, puterea prezidentială, executivă şi legislativă nu se contrabalansează în mod eficient. 

Analiştii au remarcat faptul că noul preşedinte francez, Emmanuel Macron, va avea de condus o ţară divizată, un alegător din doi nevotând la aceste alegeri. Un studiu France Stratégie  din anul 2017
 punea în evidenţă existenţa unor inegalităţi teritoriale evidente, astfel încât aproape jumătate din teritoriul francez era dezindustrializat, neexistând resorturi de creştere economică în multe oraşe de mărime medie şi în teritoriile rurale. Până în anul 1999, creşterea economică şi a locurilor de muncă se difuza treptat pe întreg teritoriul Franţei. În ultimele decenii, mai ales în perioada 2006-2013, acest proces nu mai avusese loc, inegalităţile şi diferenţierile teritoriale accentuându-se de-a lungul timpului. În acest context, au apărut dificultăţi economico-sociale în ariile urbane cu sub 200000 locuitori şi în cele rurale. Sectoarele economice performante şi profesiile noi, dinamice, au migrat spre marile metropole. Chiar în rândul metropolelor, dezvoltarea acestora s-a realizat inegal, metropole precum  Toulouse, Montpellier, Nantes, Rennes, Bordeaux şi Lyon au creat numeroase locuri de muncă, în timp ce Lille, Strasbourg, Rouen au rămas în urmă. Studiul arăta că măsurile luate până în prezent au vizat mai ales protecţia socială sporită, dar nu au fost luate măsuri care să ducă la creşterea economică şi la crearea de noi locuri de muncă. Reformele teritoriale realizate prin legea MAPTAM şi legea NOTRe au dus la schimbări majore în organizarea teritoriilor, cu efecte pozitive cu condiţia unei aplicări precise a competenţelor actorilor şi politicilor sectoriale în teritoriile cu dificultăţi. Aceste probleme urmau să fie mari provocări aflate în faţă noului preşedinte, a guvernului şi a formaţiunii sale politice care domina acum Adunarea Naţională.
Victoria formaţiunii La République en marche / LREM a constituit un eveniment inedit in istoria politică a Franţei, Adunarea Naţională fiind reînnoită, două treimi din deputați fiind noi, în condiţiile în care 40% din vechii deputaţi, de la republicani şi socialişti, nu s-au mai prezentat în alegeri. Analiştii politici au remarcat faptul că la aceste alegeri legislative s-a realizat o resetare a sistemului politic francez şi s-a înregistrat o înfrângere dură a partidelor politice tradiţionale franceze. Victoria electorală a formaţiunii noului preşedinte ales a reflectat şi reconfirmat marea dorinţă de reînnoire a politicii manifestată de electoratul francez care a sancţionat drastic fostul parlament şi mai ales partidele politice tradiţionale.
Marea provocare pentru noul preşedinte francez, Emmanuel Macron, va fi aceea de a da viaţă reală acestei majorităţi formate din reprezentanţi ai formaţiunii sale. Noul parlament va avea 224 femei din 577 deputaţi, ceea ce reprezintă 39% din totalul deputaţilor. O altă noutate este reprezentarea mult mai mare a unor profesii liberale şi a societăţii civile. Noua componenţă a Adunării Naţionale arată că profilul noilor deputaţi este diferit, marea majoritate (aproape70%) fiind persoane cu înalte studii
 (la universităţi precum Sciences Po, Essec, HEC, ENA, ENS etc), dominant cu pregătire în ştiinţe juridice, cu mult peste media naţională a celor cu studii superioare în ansamblul populaţiei care este de 27%. Majoritatea celor cu studii superioare provin din formaţiunea prezidenţială. Demn de remarcat este faptul ca doar 25% din deputaţi au fost realeşi. Republicanii, cu 136 deputaţi, şi aliaţii lor, Uniunea democraţilor şi independenţilor, vor avea rolul ingrat de a fi oponenţii măsurilor guvernului condus de Edouard Philippe, care provine din rândul lor. Unii republicani au anunţat deja că ar putea sprijini majoritatea prezidenţială în mod constructiv şi că ar putea vota guvernul la data la care premierul va sustine discursul de politică generală, în faţa noului Parlament. 
În urma alegerilor legislative, preşedintele Emmanuel Macron va dispune de mijloacele de a pune în aplicare politica sa şi de a angaja reformele pe care le-a anunţat pentru a transforma ţara, conform proiectului său politic. Prima dintre acestea este reforma Codului Muncii care are drept scop a realiza o mai mare flexibilizare a pieţii muncii, în condiţiile în care un studiu OECD din anul 2016 releva faptul că sistemul francez al pieţii muncii este rigid, mai ales în ceea ce priveşte relaţiile de muncă. Pe data de 6 iunie 2017 a fost deja prezentată foia de parcurs a reformei, întreaga politică fiind prezentată public pe data de 28 iunie 2017 în Consiliul de miniştri. În paralel, între 9 iunie si 21 iulie 2017, se va desfăşura consultarea sindicatelor şi patronatelor pe teme precum: articularea acordului de întreprindere cu cel de ramură; negocierea colectivă; simplificarea şi consolidarea dialogului economic; securizarea relaţiilor de muncă; schimbarea prevederilor legate de asigurarea de şomaj; dezbateri referitoare la durata timpului legal de muncă; măsuri necesare pentru a limita precaritatea unor categorii de lucrători; un nou sistem de control şi inspecţie a muncii; definirea mai precisă a raporturilor de subordonare în relaţiile de muncă etc. Proiectul politic al lui Emmanuel Macron are, conform opiniei analiştilor politici, puternice caracteristici social-liberale, plasate între o stângă social-democrată şi o dreaptă umanistă, care promovează flexibilitatea muncii, reformele structurale, scăderea fiscalizării capitalului, însoţite de măsuri de protecţie socială precum universalizarea asigurărilor pentru şomaj şi o mai bună formare a solicitanţilor de locuri de muncă
. Proiectul preşedintelui este acela de a realiza o creştere economică de 1,4 % în acest an şi de 1,8 % până în 2022, a pune în practică un plan de investiţii de 50 miliarde euro, pe o perioadă de 5 ani, printr-un program de investiţii publice (15 miliarde euro pentru formarea tinerilor şi solicitanţilor locurilor de muncă, 15 miliarde euro pentru tranziţia ecologică, pentru digitalizarea administraţiei publice, pentru agricultură, transporturi locale şi pentru sănătate), însoţit de susţinerea fiscală a investiţiilor pivate, controlul strict al cheltuielilor publice care ar trebui să scadă cu 60 miliarde euro, în cinci ani, şi reducerea posturilor din sectorul public cu 120000 funcţii publice. Emmanuel Macron a promis ca va angaja un nou mod de relaţionare cu colectivităţile teritoriale, evitând centralizarea deciziilor. Emmanuel Macron s-a angajat ca Franţa să respecte angajamentul european de a avea un deficit public de 3% din PIB.  
După anunţarea rezultatelor oficiale ale alegerilor pentru ocuparea locurilor în Adunarea Naţională, în urma cărora unii miniştri au câştigat mandate parlamentare şi au demisionat din guvern, a avut loc o remaniere guvernamentală. Componenţa guvernului  Édouard Philippe II
 este următoarea: 
Prim-ministru: Édouard Philippe
Ministrul de stat interne - Gérard Collomb
Ministrul de stat, ministru tranziţiei ecologice şi solidarităţii -  Nicolas Hulot
Ministrul justiţiei - Nicole Belloubet 

Ministru pentru Europa şi afaceri externe - Jean-Yves Le Drian
Ministrul apărării - Florence Parly
Ministrul coeziunii teritoriilor - Jacques Mézard
Ministrul solidarităţii şi sănătăţii - Agnès Buzyn

Ministrul economiei şi finanţelor - Bruno Le Maire
Ministrul culturii - Françoise Nyssen
Ministrul muncii - Muriel Pénicaud
Ministrul educaţiei naţionale - Jean-Michel Blanquer
Ministrul agriculturii şi alimentaţiei - Stéphane Travert
Ministrul  acţiunii şi conturilor publice - Gérald Darmanin
Ministrul învăţământului superior, cercetării şi inovaţiei - Frédérique Vidal
Ministrul teritoriilor dincolo de mări - Annick Girardin
Ministrul sportului - Laura Flessel
La Consiliul European din luna iunie 2017, Emmanuel Macron s-a prezentat cu cele două victorii electorale prezidenţiale şi legislative la care a reuşit să învingă Frontul Naţional şi populismul. Participarea la primul Consiliu European a constituit prilejul de a afirma adeziunea sa la proiectul european şi dorinta de a depăşi criza acestuia. Cuplul franco-german Emmanuel Macron şi Angela Merkel au exprimat satisfacţia lucrului în comun, mai ales în direcţia consolidării apărării, securităţii europene şi educaţiei. La conferinţa de presă comună, cei doi lideri au afirmat că atunci când Franţa şi Germania au aceeaşi voce, Europa va avansa. Consiliul de miniştri franco-german se va organiza pe data de 13 iulie 2017. Cei doi lideri au avut poziţii convergente în problema crizei migratoare în Europa. Analiştii politici au remarcat faptul că discursul preşedintelui francez Emmanuel Macron la reuniunile Uniunii Europene s-a bazat pe optimism, bunăvoinţă, însoţite de fermitate şi de ideea consolidării axei franco-germane
. El a reafirmat profundul ataşament faţă de Uniunea Europeană, caracterizată, la nivel mondial, de o bună protecţie şi actiune. În discuţii, preşedintele francez a pus accentul pe nevoia obţinerii consensului şi menţinerii unei atitudini optimiste. Cu preşedintele Comisiei Europene a discutat revizuirea directivei referitoare la lucrătorii detaşati. În concluziile dezbaterilor s-a afirmat că Europa a reuşit să regăsească creşterea economică în toate statele membre, deşi criza migraţiei nu a fost încă rezolvată, fiind însă mai puţin explozivă.  
� Conseil constitutionnel �HYPERLINK "http://www.conseil-constitutionnel.fr/conseil-constitutionnel/francais/les-decisions/acces-par-date/decisions-depuis-1959/2012/2012-152-pdr/decision-n-2012-152-pdr-du-25-avril-2012.108521.html" \t "_blank"��http://www.conseil-constitutionnel.fr/conseil-constitutionnel/francais/les-decisions/acces-par-date/decisions-depuis-1959/2012/2012-152-pdr/decision-n-2012-152-pdr-du-25-avril-2012.108521.html� (pour le premier tour)�et �HYPERLINK "http://www.conseil-constitutionnel.fr/conseil-constitutionnel/francais/les-decisions/acces-par-date/decisions-depuis-1959/2012/2012-154-pdr/decision-n-2012-154-pdr-du-10-mai-2012.108531.html" \t "_blank"��http://www.conseil-constitutionnel.fr/conseil-constitutionnel/francais/les-decisions/acces-par-date/decisions-depuis-1959/2012/2012-154-pdr/decision-n-2012-154-pdr-du-10-mai-2012.108531.html� (pour le deuxième tour).

